和伯恭殿丞遊西蓉山寺
作者：余靖
朝代：宋

paragraphs: 休澣約過從，寧論隘與恭。
溪光染醽淥，山色秀芙蓉。
乍霽千絲雨，齊張萬蓋松。
岫孤如欲遁，逕曲似相逢。
共怏雲霞志，更尋麋鹿蹤。
氅披吳國紵，杖拄蜀郊筇。
奕布東西剎，鱗差遠近峰。
禽喧五色聚，鐘迥六時樁。
興廢雖留目，榮枯莫蕩胸。
忽驚雷出地，未省雪經冬。
陰谷鳴歸鶴，靈湫起應龍。
跳梁窺果狖，縹緲入花蜂。
磴滑并蘿躡，巖幽半蘚葑。
竹間泉繚繞，煙外草蒙茸。
民樂謳謠洽，春和氣象濃。
吟多資雅興，望極動離悰。
有語嫌雙燕，無虞羨大槦。
歸來却回睇，暮霧已重重。